b'\n_START_ARTICLE_\nJuha Uusitalo\n_START_PARAGRAPH_\nJuha Uusitalo (s. 1964 Vaasa) on suomalainen oopperalaulaja. H\xc3\xa4nen \xc3\xa4\xc3\xa4nialansa on bassobaritoni. H\xc3\xa4n on esiintynyt monissa maailman johtavissa oopperataloissa. Uusitaloa kiitet\xc3\xa4\xc3\xa4n erityisesti karismaattisesta lavaolemuksesta niin vakavissa kuin koomisissakin rooleissa._NEWLINE_Juha Uusitalo on valmistunut Sibelius-Akatemiasta diplomihuilistiksi. H\xc3\xa4n soitti huilua Suomen suurimmissa orkestereissa ennen laulajanuransa alkua, viimeksi Suomen Kansallisoopperassa. Ensimm\xc3\xa4iset oopperaroolit olivat Sibelius-Akatemian oppilast\xc3\xb6it\xc3\xa4. Vaasan Oopperan ja Ilmajoen Musiikkijuhlien kautta Juha Uusitalo debytoi laulajana Suomen Kansallisoopperassa vuonna 1997. Talon vakituiseen solistikuntaan h\xc3\xa4n kuului 2000\xe2\x80\x932008._NEWLINE_Italian La Scalassa Uusitalo teki debyyttins\xc3\xa4 Lent\xc3\xa4v\xc3\xa4n hollantilaisen nimiroolissa vuonna 2004. New Yorkin Metropolitan-oopperassa h\xc3\xa4n debytoi syksyll\xc3\xa4 2008 Salomen Johannes Kastajan roolissa._NEWLINE_Juha Uusitalo tunnetaan Wagnerin oopperoista. Wagnerin suurimmat bassobaritoniroolit, kuten Ring-sarjan Wotan ja Wanderer, Lent\xc3\xa4v\xc3\xa4n hollantilaisen nimirooli ja Parsifalin Amfortas kuuluvat h\xc3\xa4nen repertuaariinsa. Raskaan sarjan roolien lis\xc3\xa4ksi Juha Uusitalo esitt\xc3\xa4\xc3\xa4 my\xc3\xb6s koomisia hahmoja, kuten La Cenerentolan Don Magnificoa tai Falstaffin nimiroolia._NEWLINE_Oopperoiden lis\xc3\xa4ksi Juha Uusitalo on kysytty sinfoniaorkestereiden solisti ja lied-laulaja. Vuonna 1999 h\xc3\xa4nelle my\xc3\xb6nnettiin Matti Salmisen rahaston ja Suomen Wagner-seuran stipendit sek\xc3\xa4 vuonna 2002 Karita Mattila -palkinto. H\xc3\xa4n on my\xc3\xb6s Savonlinnan oopperajuhlien Vuoden taiteilija 2011.'